
	 PARLAMENTUL ROMÂNIEI

   CAMERA DEPUTAŢILOR

Comisia pentru agricultură, silvicultură, industrie alimentară şi servicii  specifice
	                                                        Bucureşti, 22.02.2006 
                                                       Nr.24/72


Prezentul raport înlocuieşte în totalitate raportul

 transmis cu adresa nr.503/14.11.2005

RAPORT DE ÎNLOCUIRE 

asupra propunerii legislative privind reorganizarea terenurilor agricole  
În conformitate cu prevederile art.95 din Regulamentul Camerei Deputaţilor,  republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond  cu propunerea legislativă privind reorganizarea terenurilor agricole prin comasare, transmisă cu adresa nr.P.l. – x 127 din 11 aprilie 2005 şi înregistrată sub nr.24/135/12.04.2005, retrimis la comisie de plenul Camerei Deputaţilor în şedinţa din  07.02.2006  în vederea întocmirii unui raport suplimentar. 

La întocmirea raportului, Comisia a avut în vedere avizul favorabil al Consiliului Legislativ şi punctul de vedere al Guvernului.
Proiectul de lege are ca obiect de reglementare instituirea unei proceduri privind reorganizarea terenurilor agricole prin  comasare în scopul realizării unei agriculturi performante şi competitive pe suprafeţe mari. 
Propunerea legislativă privind reorganizarea terenurilor agricole prin comasare face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului au participat ca invitaţi, în conformitate cu prevederile art.54 şi 55 din Regulamentul Camerei Deputaţilor, republicat, domnul Flaviu Lazin  –   secretar de stat în cadrul Ministerului Agriculturii, Pădurilor şi Dezvoltării Rurale şi domnul Attila Blenesi-Dima – director în Ministerul Agriculturii, Pădurilor şi Dezvoltării Rurale.
La lucrările comisiei au fost prezenţi 25 de deputaţi, din totalul de 25 de membri ai comisiei.

Raportul Comisiei a fost adoptat în unanimitate, în şedinţa din  21.02.2006.

Propunerea legislativă a fost respinsă de Senat în şedinţa din 7 aprilie 2005.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterii, Comisia propune admiterea cu modificări şi completări a propunerii legislative.

I. Amendamente admise

În urma dezbaterii, Comisia propune adoptarea proiectului de lege cu următoarele amendamente: 

	Nr. crt.
	Text iniţial

	Text Senat
	Text propus de Comisie 

(autorul amendamentului)
	Motivarea amendamentelor propuse

	0
	1
	2
	3
	4

	1. 
	Titlul legii
LEGE

privind reorganizarea terenurilor agricole prin comasare
	________
	Titlul legii
LEGE

privind  reorganizarea terenurilor agricole  
Deputat UDMR: Atilla Kelemen
	Pentru a nu îngrădi liberul exerciţiu al dreptului de proprietate.

	2. 
	Art.1. – Scopul reorganizării prin comasare este reformarea structurii de proprietate a terenurilor agricole, pentru a facilita formarea unităţilor competitive de producţie, a unei structuri de producţie corespunzătoare condiţiilor naturale, respectarea normelor referitoare la protecţia solului şi protecţia mediului.
	________
	Art.1 se modifică şi va avea următorul cuprins: 

  „Art.1. -  Scopul reorganizării prin comasare a terenurilor agricole prin înţelegere între părţi este crearea unor structuri de exploatare pentru a facilita formarea unităţilor de producţie cu caracter comercial, cu respectarea normelor referitoare la protecţia solului şi a mediului.”

Deputat UDMR: Atilla Kelemen
	Pentru păstrarea uniformităţii în redactarea textului.

	3. 
	Art.2. – (1) Reorganizarea terenurilor agricole prin comasare este procedura administrativă realizată prin colaborarea proprietarilor, în urma căreia au loc modificări în situaţia juridică a terenurilor agricole extravilane din raza uneia sau mai multor unităţi administrativ-teritoriale, efectuată prin redistribuirea loturilor de teren, având ca rezultat unificarea terenurilor disparate aparţinând aceluiaşi proprietar.

(2) Eventualele diferenţe de valoare rezultate la proprietari se compensează cu terenuri de schimb, sau prin plata diferenţei valorice. 
	________
	Art.2 se modifică şi va avea următorul cuprins: 
   „Art.2. – Reorganizarea prin comasare a terenurilor agricole prin înţelegere între părţi este procedura administrativă realizată prin consimţământ liber şi unitar al părţilor participante, având ca rezultat reaşezarea în teritoriu a parcelelor în vederea optimizării exploataţiei agricole.”
Deputat UDMR: Atilla Kelemen

	Pentru corectitudinea redactării.

	4. 
	Art.3.  – Nu pot fi incluse în procedura de reorganizare prin comasare: 

a) terenurile intravilane

b) terenurile care urmează să fie trecute în intravilan în termen de 4 ani de la începerea procedurii de reorganizare prin comasare, conform  planului de amenajare a teritoriului

c) terenurile cu construcţii

d) terenurile folosite în legătură cu gospodărirea apelor, conform  planului de amenajare a teritoriului

e) minele şi terenurile care sunt folosite la exploatarea minelor, precum şi terenurile aflate în zone neamenajate pentru producţia agricolă în urma închiderii minelor şi a carierelor

f) suprafeţele de teren scoase din circuitul civil

g) suprafeţele cu destinaţie exclusiv industrială, comercială, sau turistică

i) terenurile aferente infrastructurii
	________
	Art. 3 se modifică şi va avea următorul cuprins: 

  „Art.3.- (1) In procedura de reorganizare prin comasare a terenurilor agricole prin înţelegere între părţi pot fi incluse numai persoanele fizice care deţin în proprietate cu orice titlu terenuri agricole. 

 (2) Face excepţie de la prevederile alin.1 Agenţia Domeniilor Statului care poate participa la proiectele de reorganizare prin comasare.”
Deputat UDMR: Atilla Kelemen

	Textul eliminat este superfluu. 

	5. 
	Art.4. – (1) Procedura de comasare începe printr-o cerere adresată către Direcţia pentru agricultură şi dezvoltare rurală de către orice proprietar de teren extravilan interesat.

(2) În cererea de iniţiere a comasării vor fi indicate:

a) numele, prenumele precum şi domiciliul proprietarilor de teren care cer reorganizarea

b) numărul topografic, suprafaţa şi categoria suprafeţelor de teren aparţinând fiecărui proprietar.
	________
	Art.4  se modifică şi va avea următorul cuprins: 
 „Art. 4. -  Iniţiativa de reorganizare prin comasare a terenurilor agricole prin înţelegere între părţi poate aparţine oricărei persoane fizice care deţine în proprietate cu orice titlu terenuri agricole şi se materializează prin depunerea la direcţia pentru agricultură şi dezvoltare rurală judeţeană a următoarelor documente: cerere de participare la procedura de reorganizare prin comasare, copia actului de proprietate, declaraţie de intenţie.”
Deputat UDMR: Atilla Kelemen
	Pentru corectitudinea redactării. 

	6. 
	Art.5. – (1) Direcţia pentru agricultură şi dezvoltare rurală întocmeşte harta suprafeţelor de teren incluse, stabileşte valoarea acestora, şi în termen de 60 de zile de la primire trimite dosarul spre aprobare la Ministerul Agriculturii, Pădurilor şi Dezvoltării Rurale.
	________
	Art.5  se modifică şi va avea următorul cuprins: 
  „Art.5. -  Direcţia pentru agricultură şi dezvoltare rurală   judeţeană transmite către Ministerul Agriculturii, Pădurilor şi Dezvoltării Rurale  documentaţia de reorganizare prin comasare în termen de 30 de zile de la cumularea  cererilor de participare la programul de reorganizare prin comasare ce însumează cel puţin 25% din suprafaţa teritoriului administrativ aflată în proprietatea persoanelor fizice cu orice titlu.”
Deputat UDMR: Atilla Kelemen 
	Pentru claritatea redactării.

	7. 
	Art.6. – (1) Ministerul Agriculturii, Pădurilor şi Dezvoltării Rurale decide prin ordin asupra cererii. 

(2) Ordinul se publică în Monitorul Oficial al României, Partea I, şi este comunicat prefecturii judeţului pentru a fi adus la cunoştinţa proprietarilor interesaţi.

(3) Prin decizia de comasare, se stabileşte data începerii procedurii. Începând cu această dată se aplică restricţia referitoare la schimbarea substanţială a culturii agricole, care este posibil numai cu acordul primăriei. 
	________
	Art.6 se modifică şi va avea următorul cuprins: 
  „Art.6. - (1) In baza documentaţiei transmisă de direcţia pentru agricultură şi dezvoltare rurală judeţeană, Ministerul Agriculturii, Pădurilor şi Dezvoltării Rurale emite un ordin prin care se declară începerea procedurii de reorganizare prin  comasare, publicat în Monitorul Oficial al României, Partea I.


(2) La data intrării în vigoare a  ordinului prevăzut la alin. (1), se aplică restricţia privind schimbarea categoriei de folosinţă sau scoaterii din circuitul agricol a terenurilor incluse în procedura de reorganizare prin comasare.


(3) În cazul în care pentru terenurile cuprinse în perimetrele care fac obiectul instituirii unei proceduri de reorganizare prin comasare nu este introdus cadastrul general şi nu este realizată înscrierea în documentele de publicitate imobiliară, cheltuielile necesare se suportă de la bugetul de stat, prin bugetul Ministerului Agriculturii, Pădurilor şi Dezvoltării Rurale.”
Deputat UDMR: Atilla Kelemen
	Pentru corectitudinea redactării.

	8. 
	Art. 7. – (1) În 30  zile  de la publicarea deciziei favorabile a Ministerului Agriculturii, Pădurilor şi Dezvoltării Rurale, Direcţia pentru agricultură şi dezvoltare rurală:

a) întocmeşte lista proprietarilor cu ajutorul autorităţilor administraţiei locale

b) stabileşte valoarea terenurilor pe baza suprafeţei şi categoriei acestora

c) convoacă adunarea generală a proprietarilor interesaţi.

(2) Lista proprietarilor va cuprinde următoarele date:

a) numele şi prenumele proprietarilor de teren participante la comasare

b) numărul topografic, suprafaţa şi categoria suprafeţelor de teren aparţinând fiecărui proprietar. 
	________
	Art.7  se modifică şi va avea următorul cuprins:  
  „Art.7. -  (1) In termen de 30 de zile de la publicarea ordinului de declarare a începerii procedurii de reorganizare prin comasare, oficiul de studii pedologice şi agrochimice stabileşte, pe baza studiilor existente, valoarea terenurilor în funcţie de suprafaţă, nota de bonitare şi categoria de folosinţă înscrisă în actul de proprietate.
       (2) Metodologia de evaluare a terenurilor agricole se aprobă prin ordin al ministrului  agriculturii, pădurilor şi dezvoltării rurale  în termen de 30 de zile de la intrarea în vigoare a prezentei legi.
     (3) În termen de 15 zile de la publicarea ordinului prevăzut la art.6 alin.(1),  direcţia pentru agricultură şi dezvoltare rurală judeţeană convoacă adunarea generală a proprietarilor participanţi la procedura de reorganizare prin comasare.”

Deputat UDMR: Atilla Kelemen 
	Pentru corectitudinea redactării.

	9. 
	Art.8.  – (1) La şedinţa constitutivă adunarea generală alege comitetul de comasare şi stabileşte regulile privitoare la propria funcţionare.

(2) Fiecare membru are un număr de voturi proporţional cu valoarea totală a terenurilor cu care participă la procedura de comasare. 

(3) În cazul în care terenul supus comasării este grevat de drept de uzufruct sau este arendat pentru cel puţin încă trei ani, uzufructul, respectiv chiriaşul pe de o parte şi proprietarul pe de alta împart între ele în proporţie de 50% - 50% votul aferent terenului.
	________
	Art.8  se modifică şi va avea următorul cuprins: 
  „Art.8. - (1) La şedinţa constitutivă adunarea generală alege comitetul de reorganizare prin comasare şi stabileşte regulile referitoare la propria funcţionare care,  votate, devin obligatorii până la încheierea procedurii de reorganizare prin comasare.
     (2) Fiecare membru are un număr de voturi proporţional cu valoarea totală a terenurilor şi cu numărul de parcele cu care participă la procedura de reorganizare prin comasare.

    (3) În cazul în care terenul supus comasării este grevat de drept de uzufruct sau este arendat pentru cel puţin 5 ani de la data începerii procedurii de reorganizare prin comasare, beneficiarul uzufructului, respectiv arendaşul, pe de o parte şi proprietarul pe de altă parte, împart în mod egal votul aferent terenului.”
Deputat UDMR: Atilla Kelemen 
	Pentru corectitudinea redactării.

	10. 
	Art.9. – Adunarea generală are competenţă exclusivă în adoptarea: 

a) proiectului de evaluare a terenurilor

b) proiectului de comasare şi de redistribuire a terenurilor

c) proiectul privind stabilirea despăgubirilor şi a cheltuielilor aferente.
	________
	Art.9  se modifică şi va avea următorul cuprins: 
  „Art. 9. - Adunarea generala are competenţa exclusiva în adoptarea :

     a) evaluării terenurilor; 
    b) proiectului de reorganizare prin comasare;  

    c) studiului tehnico-economic privind despăgubirile aferente.”

Deputat UDMR: Atilla Kelemen
	Pentru corectitudinea redactării.

	11. 
	Art.10. – (1) Adunarea generală va alege din rândurile sale un  comitet (numit în continuare comitet de comasare), compus din 5 membrii, dacă numărul proprietarilor este de cel mult 300, respectiv 9 membrii în cazul în care acest număr este mai mare de 300.

(2) Comitetul de comasare va alege dintre membrii săi un preşedinte şi un vicepreşedinte. Şedinţele comitetului de comasare sunt convocate de preşedintele acestuia, iar în caz de indisponibilitate a preşedintelui, de vicepreşedintele acestuia. 

(3) Comitetul de comasare reprezintă proprietarii în faţa organelor administraţiei publice.
	________
	Art.10 se modifică şi va avea următorul cuprins: 

  „Art.10. – (1) Adunarea generală va alege din rândurile sale un comitet de reorganizare prin comasare, compus din 5 membri dacă numărul proprietarilor este de cel mult 300, respectiv 9 membri în cazul în care acest număr este mai mare de 300.

(2) Comitetul de reorganizare prin comasare va alege dintre membrii săi un preşedinte şi un vicepreşedinte. Şedinţele comitetului de reorganizare prin comasare sunt convocate de preşedintele acestuia, iar în caz de indisponibilitate a preşedintelui, de vicepreşedintele acestuia. 

(3) Comitetul de reorganizare prin comasare reprezintă proprietarii în faţa organelor administraţiei publice.
Deputat UDMR: Atilla Kelemen 
	Pentru corectitudinea redactării.

	12. 
	Art.11.  – (1) Valoarea terenurilor agricole se stabileşte de către Direcţia pentru agricultură şi dezvoltare rurală, pe baza metodologiei elaborate de Ministerul Agriculturii, Pădurilor şi Dezvoltării Rurale, şi se trimite comisiilor locale în cauză.

(2) Rezultatul evaluării este publicat printr-o hotărâre a consiliului local, şi poate fi contestat în termen de 15 zile de la publicare pe calea contenciosului administrativ.
	________
	Se elimină  
Deputat UDMR: Atilla Kelemen 
	Text superfluu.

	13. 
	Art.12. – Înfiinţarea edificiilor, precum şi desfiinţarea sau înfiinţarea plantaţiilor până la terminarea procedurii de comasare este admisibilă numai cu acordul primăriei.
	________
	Se elimină.
Deputat UDMR: Atilla Kelemen 
	Pentru corelare cu modificările de la art.6. 

	14. 
	Art.13. – (1) După realizarea evaluării, comitetul de comasare întocmeşte proiectul de reorganizare, care va fi afişat timp de 30 zile la sediul primăriei. 

(2) Proiectul de reorganizare va cuprinde şi prevederi referitoare la organizarea infrastructurală şi îmbunătăţirea funciară, cheltuieli care vor fi suportate din bugetul de stat. 
	________
	Art.13  devine art.11, se modifică şi va avea următorul cuprins: 
  „Art. 11 . -
(1) După aprobarea evaluării de către adunarea generală, comitetul de reorganizare prin comasare întocmeşte proiectul de reorganizare prin comasare, prin unităţile de studii, proiectare şi cercetare de specialitate, care va fi afişat timp de 30 de zile la sediul primăriei.

            (2) Proiectul de reorganizare prin comasare va include măsuri referitoare la infrastructura rurală şi amenajări de îmbunătăţiri funciare. 

            (3) Realizarea măsurilor prevăzute la alin. (2) vor fi suportate în proporţie de 75% de la bugetul de stat, prin bugetul Ministerului Agriculturii, Pădurilor şi Dezvoltării Rurale,  respectiv  25%  din resurse proprii ale participanţilor la procedura de reorganizare prin comasare sau atrase din alte surse extrabugetare.”

Deputat UDMR: Atilla Kelemen 
	Prin renumerotare.
Pentru corectitudinea redactării.

	15. 
	Art.14. – Proiectul de despăgubire este întocmit de comitetul de comasare împreună cu primăria localităţii şi conţine cuantumul despăgubirilor primite de proprietarii ale căror suprafeţe agricole au suferit diminuări, precum şi suma datorată de proprietarii de terenuri pentru suprafeţele cu care s-a mărit lotul lor de teren.
	________
	Se elimină.
Deputat UDMR: Atilla Kelemen 
	Prevederile sunt cuprinse la art.13. 

	16. 
	Art.15. – După expirarea termenului prevăzut la Art.13 alin.(1) se convoacă adunarea generală, care dezbate şi adoptă proiectul de reorganizare prin comasare conform  art.8 alin.(1) – (3).
	________
	Art.15  devine art.12, se modifică şi va avea următorul cuprins: 

   „Art.12. - După expirarea termenului prevăzut la art. 11 alin. (1), se convoacă adunarea generală care dezbate şi adoptă proiectul de reorganizare prin comasare conform prevederilor art. 105 din Legea fondului funciar nr.18/1991, republicată, cu modificările şi completările ulterioare.”

Deputat UDMR: Atilla Kelemen 
	Prin renumerotare.
Pentru corectitudinea redactării.

	17. 
	Art.16. – (1) Acoperirea cheltuielilor procedurilor de reorganizare prin comasare precum şi plăţile efectuate conform  dispoziţiilor art.14, vor fi suportate din bugetul de stat, prin bugetul acordat Ministerului Agriculturii, Pădurilor şi Dezvoltării Rurale.

(3) Ministerul Agriculturii, Pădurilor şi Dezvoltării Rurale stabileşte modul de folosire a surselor bugetare pentru acoperirea cheltuielilor procedurii de reorganizare prin comasare, pe baza propunerii Direcţiei pentru agricultură şi dezvoltare rurală. 
	________
	Se elimină.
Deputat UDMR: Atilla Kelemen 
	Prevederile sunt cuprinse la art.13. 

	18. 
	Art.17. - (1) Cererile de reorganizare prin comasare sunt scutite de taxe.

(2) Cheltuielile ivite în urma solicitării nejustificate a experţilor în scopul de a contesta documentele întocmite pe baza articolelor 11 alin.(1), art.13 alin.(1) şi art.14, sunt suportate de solicitant.


	________
	Se elimină.

Deputat UDMR: Atilla Kelemen 
	Text superfluu. 
Instituţia care primeşte cererile fiind publică nu încasează taxe. 

	19. 
	Art.18. – Guvernul va elabora în termen de 30 de zile de la intrarea în vigoare a prezentei legi normele de aplicare.
	________
	Art.18 devine art.13, se modifică şi va avea următorul cuprins: 

  „Art. 13. -  In termen de 30 de zile de la intrarea în vigoare a prezentei legi, Ministerul Agriculturii, Pădurilor şi Dezvoltării Rurale va supune Guvernului spre aprobare normele de aplicare a prezentei legi.”
Deputat UDMR: Atilla Kelemen 
	Prin renumerotare.
Pentru corectitudinea redactării.

	20. 
	Art.19. Prezenta lege intră în vigoare la 60 de zile de la publicarea în Monitorul Oficial al României. 
	________
	Art.19 devine art.14, se modifică şi va avea următorul cuprins: 
  „Art. 14. -  Prezenta lege intră în vigoare la 60 de zile de la data publicării în Monitorul Oficial al României.”

Deputat UDMR: Atilla Kelemen 

	Prin renumerotare. 
Pentru corectitudinea redactării. 


Comisia a propus aprobarea proiectului cu 25 voturi pentru, 0 voturi împotrivă şi 0 abţineri.

PREŞEDINTE,








SECRETAR,




Dr. Atilla KELEMEN       






Ioan MUNTEANU  

Întocmit: Consilier Anton PĂŞTINARU    



 Expert  Florentin OANCEA

